Karen Ellemann (V), 2010-01-28:
Tak for det.
Vi har i dag et beslutningsforslag fra SF og Enhedslisten til behandling i Folketinget, hvor regeringen bliver opfordret til at fremsætte lovforslag, som giver mulighed for, at der ekstraordinært kan afholdes nyvalg til en kommunalbestyrelse eller et regionsråd.
Betingelsen for et sådant nyvalg skal være, at et antal svarende til 35 pct. af vælgerne, som deltog i det ordinære valg, skal bede om et nyvalg.
Lad mig begynde med at sige, at Folketinget tidligere har behandlet lignende forslag, som regeringen ikke har kunnet støtte, og at regeringen heller ikke kan støtte dette beslutningsforslag.
Efter de nuværende regler vælges medlemmerne af kommunalbestyrelser og regionsråd som bekendt hvert fjerde år, og det er ikke muligt at skifte dem ud i løbet af valgperioden.
Dette er et vigtigt grundlæggende princip i det kommunalpolitiske og regionspolitiske arbejde.
Det giver kontinuitet og ro til at varetage de opgaver, som regionsrådet og kommunalbestyrelsen har det øverste ansvar for, og det gør det lettere at arbejde med langsigtet planlægning på vegne af hele lokalbefolkningen.
En mulighed for nyvalg midt i perioden ville alt andet lige svække denne kontinuitet og dermed hele kvaliteten i det politiske arbejde.
En mulighed for nyvalg kunne i værste fald bruges som et pressionsmiddel mod lokalpolitikerne og gøre dem mere tilbageholdende med at træffe beslutninger, som er nødvendige, men som måske er upopulære hos en del af vælgerne.
Det vil ganske enkelt ikke være i borgernes interesse.
Som begrundelse for forslaget henvises der bl.a. til tilfælde, hvor kommunalbestyrelsesmedlemmer så at sige har skiftet side efter et valg.
Forslagsstillerne mener, at vælgerne i sådan en situation burde have muligheden for at kræve nyvalg.
Jeg er sådan set fuldstændig enig i, at det er meget uheldigt, hvis en politiker ikke lever op til borgernes forventninger, og at det er vigtigt, at borgerne har tillid til dem, der er blevet valgt ind i kommunalbestyrelsen eller i regionsrådet – eller selvfølgelig i Folketinget for den sags skyld.
Men jeg vil også gerne understrege, at et medlem af en kommunalbestyrelse eller et regionsråd kun er bundet af sin overbevisning og ikke af sit politiske tilhørsforhold.
Her er det selvfølgelig vigtigt, at den enkelte politiker er sig sit demokratiske ansvar bevidst.
Jeg er ikke enig i, at vælgerne ikke har nogen reaktionsmuligheder over for de valgte politikere, sådan som det er fremstillet af forslagsstillerne.
Det er jo den politik, der føres i en valgperiode, der er afgørende for, om en kandidat bliver genvalgt ved næste valg.
På den måde bliver politikerne holdt ansvarlige for de valg, de træffer.
I forslaget henvises der også til tilfælde, hvor en kommunalbestyrelse har misrøgtet kommunens økonomi.
Det er min opfattelse, at en mulighed for nyvalg ikke er egnet til at løse problemer som dette, og at det heller ikke ville forhindre noget lignende i at ske en anden gang.
Siden sagen med Farum Kommune er der altså foretaget ændringer i den kommunale styrelseslov, der både giver det enkelte kommunalbestyrelsesmedlem og tilsynsmyndighederne større indsigt i den kommunale administration.
Disse ændringer er efter regeringens opfattelse bedre til at forebygge og til at løse sådan en situation end muligheden for at afholde valg midt i en valgperiode.
Regeringen kan derfor ikke støtte forslaget.
Men endelig vil jeg bemærke, at der efter kommunal- og regionalvalget her har været en del omtale af den måde, konstitueringerne er forløbet på i nogle kommuner.
Som jeg tidligere har givet udtryk for, er jeg fuldstændig enig i, at konstitueringerne mange steder ikke har haft et lige kønt forløb.
Jeg har derfor også sat embedsmændene i ministeriet i gang med at se på, om man kan pege på nogle tiltag, der kan dæmme op for den slags forløb, som vi nu har været vidner til.
Men overordnet set vil jeg gerne allerede nu pege på, at der jo er en grund til, at reglerne ser ud, som de gør i dag.
Og jeg vil også gerne understrege, at det altså er helt centralt, at de lokale politikere er sig deres demokratiske ansvar bevidst.